Imtella' Jannar 2, 2021 Fl-Indja, il-pajjiż bit-tieni l-akbar popolazzjoni fid-dinja, hemm komunità ta' reliġjużi u lajċi Maltin li ddedikaw ħajjithom għas-servizz ta' persuni vulnerabbli. Jgħixu fis-sempliċità u jħossuhom b'qalbhom mimlija għax dejjem kienu viċin in-nies, l-iktar dawk li għandhom bżonn l-għajnuna. Television Malta tkellem ukoll ma' voluntiera, Marcette Buttiġieġ, li ilha aktar minn erbgħin sena l-Indja. Fl-Indja, b'popolazzjoni li taqbeż sew il-biljun ruħ, hemm komunita' ta' madwar ħamsa u għoxrin Malti. Fil-maġġoranza tagħhom huma reliġjużi li ilhom aktar minn erbgħin sena jagħtu servizz lil persuni vulnerabbli. Waħda mill-missjunarji lajċi hija Marcette Buttiġieġ, mwielda l-Ħamrun u li ilha taħdem mal-fqar fl-Indja għal aktar minn erbgħin sena. "Ħdimt ħafna fis-saħħa, biex intejjbu is-saħħa tal-ommijiet u t-tfal u dawn l-aħħar 18-il sena ħdimt ħafna ma' persuni b'diżabilita biex intuhom ħajja ta' siwi". Tkellimna wkoll ma' Brother ta' Madre Tereża, Karmenu Duca li ilu jaħdem f'Kalkutta, iżda qabel għamel 25 sena f'ħidma fil-Guatemala u anki f'Los Angeles. "Għandna 40 raġel li għandhom HIV ħafna minnhom għandhom familji li jiġu hawn jew mill-isptar, jew għax ikunu fqar jagħmlu sitt xhur sakemm jieħdu l-mediċina". Ġiżwiti Maltin ilhom jaħdmu fl-Indja għal kważi mitt sena, fejn għandhom tmenin parroċċa, kulleġġ universitarju, u 'l fuq minn mitejn skola. Fr Paul Aquilina qal "ili hawn fl-Indja mill-1945 u wara li sirt saċerdot ħdimt fil-parroċċa u direttur tal-iskola tal-katekisti". Fr Joseph Gauci Sacco qal "ili 38 sena u kont nieħu ħsieb parroċċi u tribunal tad-djoċeżi". Il-Kummissarju Għoli ta' Malta fl-Indja, Reuben Gauci li ilu fil-kariga minn Ottubru li għadda qed jaħdem mill-qrib mal-komunitajiet Maltin u jassisti wkoll f'adozzjonijiet li qed jagħmlu koppji Maltin mill-Indja. "Li jolqotni f'dal pajjiż, hija kemm il-Maltin u l-Indjani għandhom ħafna komuni, bieżla, kapaċi u nies li jħarsu lejn il-futur, hemm komunità kbira Indjana f'Malta li taħdem f'kull settur tal-ekonomija Maltija." Fl-Indja, in-nies isellmu lil xulxin b'rispett kbir. Il-komunita' Maltija drat isellem bis-sinjal tal-idejn Namaste, sinjal ta' paċi u rieda tajba.